***ONOMATEΠΩΝΥΜΟ: ΠΟΥΛΙΑΝΙΤΗΣ ΔΗΜΗΤΡΙΟΣ***

***ΑΕΜ: Ο710131***

***ΤΙΤΛΟΣ ΠΡΟΓΡΑΜΜΑΤΟΣ: <<Μια φωνή, μια καρδιά , μια ομάδα>>***

***ΣΚΟΠΟΣ ΤΟΥ ΠΡΟΓΡΑΜΜΑΤΟΣ:*** Σκοπός του προγράμματος <<μια φωνή, μια καρδιά, μια ομάδα>> αφορά την ενημέρωση , την πρόληψη και τους τρόπους αντιμετώπισης του φαινομένου της βίας και επιθετικότητας στον αθλητισμό από τους μαθητές που βρίσκονται σε μια κρίσιμη φάση της ηλικίας τους(εφηβεία), ενός φαινομένου που δεν είναι φαινόμενο μόνο της εποχής μας αλλά υπάρχει σε κάθε ιστορική περίοδο του αθλητισμού και ιδιαίτερα σε στιγμές παρακμής του αθλητικού ιδεώδους. Το πρόγραμμα αυτό απευθύνεται σε μαθητές Β΄ και Γ΄γυμνασίου.

**ΕΠΙΜΕΡΟΥΣ ΣΤΟΧΟΙ ΤΟΥ ΠΡΟΓΡΜΜΑΤΟΣ:**

* Οι μαθητές να μπορούν να διακρίνουν την διαφορά μεταξύ ευγενούς άμιλλας και βίαιου ανταγωνισμού.
* Να αποκτήσουν ομαδικό πνεύμα, μια δεξιότητα-εφόδιο, που θα τους χρησιμεύσει στη ζωή τους.
* Να αναπτύξουν την δεξιότητα του αυτοελέγχου, αυτοσυγκράτησης ώστε να μην καταφεύγουν οι ίδιοι στην βία και στην επιθετικότητα όταν το αποτέλεσμα δεν τους ευνοεί.
* Να αποτελέσουν οι ίδιοι οι μαθητές παράδειγμα προς μίμηση για τους άλλους συμμαθητές τους , με το να προάγουν τις αρετές και τις αξίες του <<ευ αγωνίζεσθαι>>
* Να κατανοήσουν οι μαθητές ότι το αθλητικό ιδεώδες, γεννήθηκε και αναπτύχθηκε για να υπηρετήσει τον άνθρωπο που όμως μπορεί να καταλήξει σε βία άμα δεν χρησιμοποιηθεί σωστά.

***ΤΕΚΜΗΡΙΩΣΗ ΤΟΥ ΠΡΟΓΡΑΜΜΑΤΟΣ:*** Το πρόγραμμα αφορά μαθητές Β΄ και Γ΄ γυμνασίου, που βρίσκονται στην εφηβεία, στην πιο ευαίσθητη φάση της ζωής τους όπου αναζητούν την ταυτότητα τους, την ατομικότητά τους, κάνοντας τις προσωπικές τους επιλογές , γεγονός αρκετά δύσκολο λόγω των κοινωνικών συνθηκών. Επιπροσθέτως οι έφηβοι αισθάνονται αποκλεισμένοι γιατί δεν μπορούν να μεταφράσουν με λέξεις τις υπερβολικές αισθήσεις που αισθάνονται στο σώμα τους, γιαυτό πολλές φορές δεν διστάζουν να προβαίνουν σε ενέργειες που προάγουν την επιθετική συμπεριφορά που θα συναντήσει κάποιος στον χώρο του αθλητισμού.

***ΠΡΟΣΔΟΚΩΜΕΝΑ ΑΠΟΤΕΛΕΣΜΑΤΑ:***

* Να κατανοήσουν οι μαθητές , τον δυσλειτουργικό ρόλο της επιθετικής συμπεριφοράς στις κοινωνικές σχέσεις καθώς και τους τρόπους πρόληψή της.
* Να καλλιεργήσουν θετική στάση ζωής αναπτύσσοντας φίλαθλα και όχι οπαδοποιημένα αισθήματα
* Να ευαισθητοποιήσουν το άμεσο περιβάλλον τους(οικογένεια), αλλά και τον ευρύτερο κοινωνικό χώρο(σχολείο), ώστε να διαπαιδαγωγούν ανθρώπους που να αγωνίζονται χωρίς να <<μάχονται>>

***ΠΕΡΙΕΧΟΜΕΝΟ ΤΟΥ ΠΡΟΓΡΑΜΜΑΤΟΣ***

**Μάθημα1:** *Ορισμός και μορφές επιθετικότητας στον αθλητισμό: Οι μαθητές μέσα από το μάθημα θα κατανοήσουν ότι η επιθετικότητα ορίζεται ως η συμπεριφορά πού άμεσα ή έμμεσα, προκαλεί σωματική ή ψυχική βλάβη ενός ατόμου. Στη συνέχεια θα τους ζητηθεί να καταγράψουν σε φύλλο εργασίας συγγενικές λέξεις με τον όρο <<επιθετικότητα>> στον αθλητισμό. Ακολούθως θα επισημανθούν οι διάφορες μορφές επιθετικότητας στον αθλητισμό.*

*Μέσα, Μέθοδοι: Φύλλα εργασίας για την κατανόηση του όρου και των μορφών της επιθετικότητας από τους μαθητές.*

**Μάθημα2:**  *Αίτια που γεννούν την επιθετικότητα στον αθλητικό χώρο και οι σοβαρές επιπτώσεις της. Σαυτό το μάθημα θα χρησιμοποιηθεί οπτικοακουστικό υλικό δηλαδή προβολή ταινιών που έχουν ως περιεχόμενο βίαια περιστατικά που συμβαίνουν ιδιαίτερα στον χώρο του ποδοσφαίρου και slide με διαφάνειες χουλιγκανισμού (συμπλοκές , βιαιοπραγίες, ρίψη αντικειμένων , φθορά ξένης περιουσίας).*

*Μέσα, Μέθοδοι: ταινίες –ντοκιμαντέρ , διαφάνιες.*

**Μάθημα3:**  *Ομαδοποίηση των μαθητών . Η Α ομάδα έχει στην ευθύνη της συλλογή πληροφοριακού υλικού σχετικά με τις εκδηλώσεις της επιθετικότητας στον αθλητισμό*

*(εφημερίδες, περιοδικά) και η δημιουργία ενός κολλάζ το οποίο θα το εκθέσουν στους συμμαθητές τους. Η Β ομάδα από την άλλη έχει ως έργο στην συγκέντρωση πληροφοριών σχετικά με την επιθετικότητα στον αθλητισμό από την αρχαία εποχή μέχρι σήμερα. Τέλος οι μαθητές θα ανταλλάξουν τις πληροφορίες που συνέλλεξαν για να βγάλουν ένα συμπέρασμα*

*Μέσα ,Μέθοδοι: διαδίκτυο, εφημερίδες , περιοδικά*

**Μάθημα4:**  *Επισκέπτονται το σχολείο δύο παλαίμαχοι ποδοσφαιριστές μεγάλων ομάδων. Οι μαθητές οι οποίοι έχουν προετοιμαστεί από το προηγούμενο μάθημα συντάσσουν ένα ερωτηματολόγιο που αφορά στις προσωπικές εμπειρίες των προσκεκλημένων στο άθλημα του ποδοσφαίρου και μέσω των ερωτήσεων αποκομίζουν γνώσεις σχετικά με την ιστορία του αθλήματος τότε και την εξέλιξή του σήμερα που έχασε την γνησιότητά του , οδηγήθηκε σε μια εμπορευματοποίηση όπου η αθλητική ομάδα είναι μία επιχείρηση ,τα κέρδη της οποίας εξαρτώνται σε μεγάλο βαθμό από την νίκη της ομάδας με αποτέλεσμα την χρήση της βίας ως μέσο για την επίτευξη της νίκης. Εν κατακλείδι σπουδαία εμπειρία για τους μικρούς μαθητές και ΜΑΘΗΜΑ ΖΩΗΣ.*

*Μέσα , μέθοδοι: ερωτηματολόγιο , συζητήσεις που προάγουν τον διάλογο*

**Μάθημα5:** *Οι μαθητές χωρίζονται σε δύο ομάδες. Η Α ομάδα καλείται να παρακολουθήσει έναν αγώνα ερασιτεχνικού τοπικού πρωταθλήματος ενώ η Β έναν αγώνα επαγγελματικού πρωταθλήματος. Θα τους ζητηθεί στο τέλος να γράψουν τις εντυπώσεις και τις παρατηρήσεις τους από αυτήν την εμπειρία . Ερχόμενοι στο σχολείο θα συζητήσουν την εμπειρία τους και θα καταλήξουν στο συμπέρασμα ότι στον αγώνα του ερασιτεχνικού πρωταθλήματος οι μαθητές υπήρξαν <<θύματα>> φραστικής βίας(βρισιές, βλασφημίες, απειλές) μεταξύ παραγόντων-αθλητών-διαιτητών. Όσον αφορά την Β΄ομάδα οι μαθητές βίωσαν εκδηλώσεις σωματικής βίας ( συμπλοκές , βιαιοπραγίες , ρίψη αντικειμένων) μεταξύ θεατών οπαδών προς αντιπάλους καθώς και μεταξύ παραγόντων , προπονητών και διαιτητών .*

*Μέσα, μέθοδοι: παρατήρηση ,μελέτη της ανθρώπινης συμπεριφοράς- βιωματική δράση*

**Μάθημα6:** *Επίσκεψη ενός ειδικού επιστήμονα (ψυχολόγος) που θα μιλήσει στους μαθητές για τους παράγοντες που δημιουργούν βία και τρόπους αντιμετώπισης: Θα επισημάνει στους μαθητές ποιοι προκαλούν την βία και ποιοι είναι αυτοί που ενισχύουν την βία. Θα τους πληροφορήσει ότι την ευθύνη φέρουν αυτοί που εμπλέκονται άμεσα στις πράξεις βίας όπως οι οπαδοί των ομάδων, οι παίκτες και οι παράγοντες. Αναλυτικότερα η βίαιη συμπεριφορά στο γήπεδο γεννιέται κι ενισχύεται από τα σωματεία που παρέχουν πολλές και ποικίλες διευκολύνσεις στα άτομα που βιαιοπραγούν. Τους παράγοντες και τους προπονητές που πυροδοτούν την ατμόσφαιρα με τις δηλώσεις τους , την αστυνομία που εθελοτυφλεί , την κυβέρνηση για να μην έχει πολιτικό κόστος , εκείνα τα μέσα ενημέρωσης που χειροτερεύουν την κατάσταση με τους εμπρηστικούς τίτλους και την αρνητική παρουσίαση των γεγονότων και την κοινωνία ολόκληρη που δεν καυτηριάζει , δεν καταδικάζει και δεν αντιδρά αλλά αντίθετα επιβραβεύει τις πράξεις βίας. Αναφορικά με τους τρόπους αντιμετώπισης του φαινομένου θα επισημανθεί από τον ψυχολόγο*

* *ο εντοπισμός των φανατικών οπαδών και έλεγχος των ενεργειών τους*
* *αυστηρή εφαρμογή νομοθεσίας*
* *σωστή αθλητική διαπαιδαγώγηση που πρέπει να ξεκινάει από το σπίτι και να ενταχθεί στην ύλη των μαθημάτων της σχολικής φυσικής αγωγής και στα προγράμματα των συλλόγων*
* *επαφές των φιλάθλων με την αστυνομία ( κοινωνικές επαφές)*
* *ειδικά σεμινάρια για τους αστυνομικούς για την σωστή αντιμετώπιση των οπαδών και του προβλήματος της βίας*
* *αναβάθμιση της διαιτησίας*
* *αυστηρές ποινές σε όσους προκαλούν βία και κυρίως στους παράγοντες και στους προπονητές ( περιπτώσεις που ξεσηκώνουν τον κόσμο)*
* *ενίσχυση του ρόλου και του έργου της διαρκούς επιτροπής καταπολέμησης της βίας(Δ.Ε.Κ.Α.Β)*

*Μέσα, μέθοδοι: διάλογος , ερωταποκρίσεις , συνέντευξη*

**Μάθημα7:**  *Όλοι οι μαθητές που συμμετέχουν στο πρόγραμμα θα οργανώσουν μια παρουσίαση του προγράμματος με θέμα την βία και επιθετικότητα στον αθλητισμό και θα την παρουσιάσουν ενώπιον των καθηγητών τους και των γονέων τους.*

*Μέσα, μέθοδοι: προσωπικές εμπειρίες των μαθητών, παρουσίαση εργασίας, διάλογος*

***Ανάλυση του 6ου μαθήματος και επιπρόσθετες πληροφορίες:*** *Η βία στα γήπεδα έχει αναγνωριστεί σαν ένα πολύ σοβαρό κοινωνικό πρόβλημα που απασχολεί τις αθλητικές και πολιτικές αρχές πολλών χωρών. Τα παραδείγματα βίας που έχουν καταγραφεί μέχρι τώρα είναι πάρα πολλά και προέρχονται από πολλές χώρες. Δυστυχώς έχουν καταγραφεί πολύ σοβαρές πράξεις στην χώρα μας οι οποίες μας τοποθετούν στις πρώτες θέσεις μεταξύ των ευρωπαικων χωρών. Έτσι το πρόβλημα δεν περιορίζεται σε κάποια ανώδυνη παράβαση των κανονισμών ή μια << σκληρή>> έστω αντιμετώπιση του αντιπάλου , αλλά σε πολύ σοβαρές πράξεις όπως : η φραστική βία, η σωματική βία , οι εγκληματικές και καταστροφικές ενέργειες και η ψυχολογική βία. Σε όλα τα παραπάνω θα πρέπει να προστεθούν ακόμα: το αντιαθλητικό πνεύμα που καλλιεργείται σε πολλά αθλήματα, οι αντιαθλητικές δηλώσεις, η αντιαθλητική συμπεριφορά, η εχθρική επιθετικότητα που καλλιεργείται κατά την προετοιμασία αθλητών – παικτών για συγκεκριμένο αγώνα-αντίπαλο.*

*Σύμφωνα με την θεωρία της κοινωνικής μάθησης , η επιθετικότητα και η βία μαθαίνονται κάτω από κατάλληλες προυποθέσεις και κατάλληλη ενίσχυση. Έχει παρατηρηθεί ότι άτομα, που παρακολουθούν βίαιη συμπεριφορά είναι δυνατόν να συμπεριφερθούν και αυτά το ίδιο. Ενώ αντίθετα , άτομα τα οποία ζουν σε ήρεμο περιβάλλον και δεν έχουν βιώματα επιθετικότητας και βίας είναι δυνατόν να μην συμπεριφερθούν βίαια . Βέβαια αφού η βία μαθαίνεται είναι δυνατόν να μαθευτεί και το αντίθετο η μη-βία. Στην μάθηση της βίας συντελεί καταρχήν το άμεσο περιβάλλον του ατόμου(οικογένεια) και στη συνέχεια ο ευρύτερος κοινωνικός χώρος. Τα αποτελέσματα ερευνών έδειξαν ότι οι μη συνεπείς , επιθετικοί και αντιφατικοί γονείς δημιουργούν προυποθέσεις για επιθετικά παιδιά.*

*Αντίθετα, λιγότερο επιθετικά παιδιά βγαίνουν από οικογένειες που έχουν ζεστασιά, συνέπεια και σεβασμό. Έτσι, τα παιδιά ,ζώντας σε μια ατμόσφαιρα αδιαφορίας , έλλειψης κατανόησης , τιμωρίας , αδικίας και εγκατάλειψης , μοιραία αναζητούν άλλους χώρους για διέξοδο στα προβλήματά τους, ένας από τους χώρους αυτούς είναι και το γήπεδο. Γιατί, εκεί, μέσα από το πλήθος και την ανωνυμία τα άτομα αυτά ξεσπούν, εκτονώνονται , γίνονται << αρχηγοί>> και πολλές φορές <<ρυθμιστές>> της κατάστασης.*

Συγκλονιστική είναι και η μαρτυρία του Νικόλα 25χρονου οπαδού που βίωσε την βία του αθλήματος μέσα από τους συνδέσμους των φιλάθλων: «Ήμουν 15 χρονών όταν πήγα πρώτη φορά στο σύνδεσμο. Πήγα μόνος μου και γράφτηκα για να καταφέρω να πάω στους οργανωμένους. «Για να εξελιχθείς στο σύνδεσμο, παίζει ρόλο αν έχεις κάποιο γνωστό, μεγαλύτερο αδελφό, φίλο, Για να εξελιχθείς πολύ όμως, να αποκτήσεις κύρος, να σε υπολογίζουν οι μεγάλοι και να βγαίνεις μαζί τους σε σκηνικά ή απλά σε βόλτες πρέπει να πάρεις ναρκωτικά. Πρέπει να είσαι μέσα στα ναρκωτικά. «Ψάχναμε μικρά παιδιά, 13-14 χρονών. Τα στέλναμε στο γήπεδο κάποιας αντίπαλης ομάδας και τα δασκαλεύαμε. Τα είχαμε με το κινητό στο χέρι. Για παράδειγμα είχαμε δει κάποιο πανό στην τηλεόραση και η δουλειά των μικρών ήταν να βρουν ποιοι το μαζεύουν στο τέλος. Αν μπορούσαν θα έβγαζαν και φωτογραφίες. Εκεί τελείωνε η δουλεία τους. Εμείς μαθαίναμε από την αστυνομία όνομα και διεύθυνση, πηγαίναμε στο σπίτι. Αν δε, ήταν το σπίτι κάποιου μεγάλου μέλους της αντίπαλης ομάδας, καίγαμε και όλα τα αμάξια που ήταν παρκαρισμένα από κάτω..» **«Όλοι οι σύνδεσμοι ανεξαίρετου ομάδας πρέπει να κλείσουν »**

*«Ο σύνδεσμος είναι ένας χώρος που γίνεται εμπόριο ναρκωτικών και πλύση εγκεφάλου στα παιδιά.*

**«Υπάρχουν διοικητικοί παράγοντες σε ομάδες που έχουν στενή σχέση με αρχηγούς και οργανωμένα μέλη συνδέσμων – που παίρνουν κάλυψη από αυτούς – και οι συγκεκριμένοι διοικητικοί παράγοντες – κάποιοι από αυτούς – έχουν μελανό παρελθόν (πριν μπουν στη διοίκηση) στα οπαδικά και στο χουλιγκανισμό »**

«Όλοι ξέρουν τα πάντα, οι διοικήσεις ουσιαστικά μας στηρίζουν, την πρώτη φορά που με δέσανε ήρθε δικηγόρος της ομάδας και μας έβγαλε έξω αμέσως. »

*Εν κατακλείδι, ανεξάρτητα όμως με τα όσα κάνει ή πρέπει να κάνει η Πολιτεία, ο καθένας μας πρέπει να δείξει ευαισθησία και να αντιδράσει ώστε να σταματήσει αυτός ο κατήφορος. Ο καθένας μας πρέπει να παίξει τον ρόλο του ώστε να μην υπάρξει η βία , να μην μαθευτεί ποτέ η βία. Η προστασία των γηπέδων και του αθλητισμού γενικότερα είναι για το καλό όλων μας και προπαντός για το καλό των νέων ανθρώπων και των ίδιων των παιδιών μας.*

***Ερωτήσεις που συζητήθηκαν:***  *Ποίες οι αιτίες της επιθετικότητας;*

*Οι αιτίες της επιθετικότητας βρίσκονται στο εξωτερικό περιβάλλον του ατόμου και στον τρόπο που αυτό αντιδρά όταν ματαιώνονται οι προσδοκίες του ή όταν αυτό παρεμποδίζεται να επιτύχει τους στόχους του ή απογοητεύεται από την έκβαση ενός αποτελέσματος: όταν π.χ , οι οπαδοί μίας ομάδας βλέπουν ότι δεν μπορούν να επιτύχουν τη νίκη , που είναι η μοναδική τους επιδίωξη προβαίνουν σε επιθετικές και βίαιες πράξεις. Αυτό συμβαίνει στην χώρα μας που ανεξαρτήτως αποτελέσματος γίνονται επεισόδια και καταστροφές γηπέδων.*

*Ποία είδη προσωπικότητας προάγουν την αθλητική βία ;*

*Στον αθλητισμό οι έρευνες διακρίνουν τρία είδη ατόμων όσον αφορά την επιθετική συμπεριφορά: α)τα υπερβολικά επιθετικά :άτομα με αδύνατες εσωτερικές αναχαιτίσεις που χρησιμοποιούν κατευθείαν την επιθετικότητα σαν ένα σκοπό β)τα υπερβολικά συγκρατημένα άτομα(συγκρατιούνται σε κάθε ερέθισμα που προκαλεί βία) και μια ενδιάμεση κατάσταση ατόμων τα οποία συγκρατούνται στα ερεθίσματα αλλά και αντιδρούν επιθετικά όταν η συμπεριφορά των άλλων αποσκοπεί στο να βλάψει ή να τους εμποδίσει να επιτύχουν τους στόχους τους.*

*Ποία τα είδη βίας στον αθλητισμό;*

*Η αθλητική βία έχει πολλές μορφές: α) φραστική βία: παρατηρείται μεταξύ συναθλητών και αντιπάλων, προπονητών. Η φραστική βία αποσκοπεί στο να πλήξει ηθικά και ψυχολογικά τους αντιπάλους .β)σωματική βία: παρατηρείται μεταξύ αθλούμενων ,θεατών οπαδών μεταξύ διαιτητών και παραγόντων. Η σωματική βία έχει παρατηρηθεί επίσης από τους γονείς προς τα παιδιά και από τους προπονητές προς τους νέους αθλητές για να συμμετάσχουν σε σκληρές προπονητικές διαδικασίες γ) Τέλος η ψυχολογική βία η οποία ασκείται με σκοπό να επηρεαστεί η συμπεριφορά των ατόμων για την επιδίωξη της νίκης πάση θυσία.*

*Αξιολόγηση του προγράμματος από τους μαθητές: Σκοπός η εξοικείωση της έννοιας της βίας και της επιθετικότητας από τους μαθητές και τρόποι αντιμετώπισή της.*

*Φυλλάδια αυτοελέγχου και αυτό-αξιολόγησης των μαθητών:*

1. *Με βοήθησε το πρόγραμμα να κατανοήσω την έννοια της βίας και να βρω τρόπους αντιμετώπιση της?*
2. *Μπορώ να πάρω πρωτοβουλίες για εισαγωγή νέων μεθόδων αντιμετώπισης της βίας;*
3. *Ήταν το πρόγραμμα κατανοητό από όλους τους μαθητές;*
4. *Κάτι που θα μπορέσω να προσθέσω από μέρος μου το οποίο δεν συζητήθηκε εκτενώς;*